
R E F E R A T   DE   A P R O B A R E
pentru modificarea Hotărârii Consiliului Local nr. 166/2023 privind aprobarea Organigramei şi a Statului de funcţii pentru aparatul de specialitate al Primarului Municipiului Brad, precum și pentru instituţiile şi 
serviciile publice locale din subordinea Consiliului 
Local al Municipiului Brad

	Organigrama și Statul de funcții pentru aparatul de specialitate al Primarului Municipiului Brad, pentru instituțiile și serviciile publice locale din subordinea Consiliului Local al Municipiului Brad  conțin  167 de posturi aprobate prin Hotărârea Consiliului Local nr. 166/2023.
	Pe lângă cele 167 de posturi, la capitolul de cheltuieli bugetare prevăzut de art. III alin. (2) din O.U.G. nr. 63/2010 pentru modificarea și completarea Legii nr. 273/2006 privind finanțele publice locale, precum și pentru stabilirea unor măsuri financiare, cu modificările și completările ulterioare, mai există, finanțate din bugetul local, 123 posturi la „Asigurări și asistență socială” – capitol bugetar 68.02, respectiv 319,5 posturi la „Sănătate” -  capitol bugetar 66.02.
	În acest context, menționăm faptul că, prin adresa nr. 3342/06.04.2023, înregistrată la Primăria Municipiului Brad sub nr. 27986/24.04.2023, Instituția Prefectului – Județul Hunedoara a  comunicat numărul maxim total de posturi stabilit pentru Primăria Municipiului Brad, conform O.U.G. nr. 63/2010 pentru modificarea și completarea Legii nr. 273/2006 privind finanțele publice locale, precum și pentru stabilirea unor măsuri financiare, cu modificările și completările ulterioare, respectiv un număr maxim total de 169 posturi.
[bookmark: REFsp23rtd4]	În cadrul Compartimentului Cadastru, Topometrie - Direcția Arhitect Șef din aparatul de specialitate al Primarului Municipiului Brad, este prevăzută o funcție contractuală de execuție, vacantă, de inspector de specialitate, grad profesional debutant. Având în vedere importanța și complexitatea activității, respectiv atribuțiile pe care le presupune această funcție, în principal aplicarea prevederilor Legii cadastrului și a publicității imobiliare nr. 7/1996, cu modificările și completările ulterioare, ale Regulamentului de recepţie şi înscriere în evidenţele de cadastru şi carte funciară aprobat prin Ordinul nr. 600/2023 emis de către Agenţia Naţională de Cadastru şi Publicitate Imobiliară, cu modificările și completările ulterioare, în scopul eficientizării activității instituției și consolidării capacității administrative, consider oportună modificarea gradului profesional al acestei funcții, respectiv transformarea funcției de inspector de specialitate, grad profesional debutant în funcție de inspector de specialitate, grad profesional asistent (poziția 16 din statul de funcții).
În cadrul Compartimentului Operare Sistem Informatic al Registrului Electoral - Serviciul Public Comunitar de Evidența a Persoanelor Brad din subordinea Consiliului Local al Municipiului Brad este prevăzută o funcție publică de execuție, vacantă, de inspector, clasa I, grad profesional superior. Pentru ocuparea acestei funcții, vacantă din aprilie 2022, a fost organizat un concurs de recrutare în 14.06.2023, dar nu s-a depus nici un dosar de concurs, în principal din cauza condiției necesare de 7 ani vechime în specialitatea studiilor. Având în vedere faptul în anul 2024, în România, vor avea loc patru tururi de alegeri, acest compartiment urmând a avea o activitate extrem de intensă, este imperios necesară ocuparea acestui post, conform legii. Astfel, pentru a crește șansele ocupării prin concurs a acestui post, consider oportună transformarea funcției publice de execuție, vacantă, de inspector, clasa I, grad profesional superior din cadrul Compartimentului Operare Sistem Informatic al Registrului Electoral - Serviciul Public Comunitar de Evidența a Persoanelor Brad în inspector, clasa I, grad profesional asistent (poziția 130 din statul de funcții), funcție pentru care este necesară o vechime în specialitatea studiilor de 1 an.
Începând cu data de 10.01.2024, postul contractual de conducere de șef serviciu în cadrul Serviciului Public de Desfacere ”Han, Piață și Obor” Brad din subordinea Consiliului Local al Municipiului Brad (poziția 132 din statul de funcții) a devenit vacant. Pentru a asigura desfășurarea și coordonarea corespunzătoarea a activității acestui serviciu, în vederea ocupării acestui post prin concurs, conform prevederilor legale, propunem transformarea funcției de conducere de natură contractuală de șef serviciu, gradul I, studii medii din cadrul Serviciului Public de Desfacere ”Han, Piață și Obor” Brad din subordinea Consiliului Local al Municipiului Brad (poziția 132 din statul de funcții) în șef serviciu, gradul II, studii superioare în cadrul aceluiași serviciu.
Precizez că modificările propuse nu conduc la modificarea numărului total de posturi față de structura aprobată în Organigrama anterioară, rămânând un număr de 167 de posturi (pozițiile 1 – 167 în statul de funcții).
	În contextul celor de mai sus am inițiat prezentul proiect de hotărâre prin care am propus modificarea Hotărârii Consiliului Local nr. 166/2023 privind aprobarea Organigramei şi a Statului de funcții pentru aparatul de specialitate al Primarului Municipiului Brad, precum și pentru instituțiile şi serviciile publice locale din subordinea Consiliului Local al Municipiului Brad și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile Ordinului Ministerului Dezvoltării Regionale, Administraţiei Publice nr. 4514/2018 privind aplicarea prevederilor art. III alin. (11) din Ordonanţa de urgenţă a Guvernului nr. 63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, ale Legii nr. 153/2017 privind salarizarea personalului plătit din fonduri publice, cu modificările și completările ulterioare, ale H.G. nr. 900/2023 pentru stabilirea salariului de bază minim brut pe ţară garantat în plată, ale Legii nr. 53/2003 – Codul Muncii, cu modificările şi completările ulterioare, ale art. 129 alin. (1), alin. (2) lit. a), alin. (3) lit. c),  art. 370,  art. 405 și art. 407 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

